
EMLÉKEZTETŐ
A Győr-Moson-Sopron Megyei Mérnöki Kamara Elnökségének 2007. 07.16. üléséről

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) tárgyalóterme (III. emelet 317. sz.)

Jelen vannak: 

Mellékelt jelenléti ív szerint

Az ülés napirendje:
1. Két elnökségi ülés között történt események.

Kovács István, elnök

2. 2007. évi LVII. törvény változásainak megbeszélése  (jogszabály szövege alapján ismertetés)
3. Országos Kamara feladatai

Mérnök Műhely feladatainak megbízásainak ismertetése

Csejtei György elnökségi tag

4. Tájékoztatás a 2007. októberi, Sopronban rendezendő MK elnökségi ülés előkészületeiről.

Kovács István Elnök, Koch Péter elnökségi tag

5. Tagfelvételek, engedélyek, fellebbezések.

Dr. Bakos Ágnes, titkár

1. Két elnökségi ülés között történt események.

Kovács István, elnök: 
A kamarai törvény változásával kapcsolatban folytak az egyeztetések, amiket a következő napirendi pont keretében ismertetek.  

2. 2007. évi LVII. törvény változásainak megbeszélése 
Kovács István elnök:

A kamarai törvény módosításával kapcsolatban az Elnökség tagjai megkapták az írásos anyagot. A módosításokról a következőket tudom elmondani: 
Többszörösen is kinyilvánított kormányzati szándék, hogy a szakmai kamarák esetében olyan, egységes normarendszer jöjjön létre, amely alkalmas arra, hogy a kamarai tagok számára biztosítsa a korrekt, tisztességes  etikai, illetve fegyelmi eljáráshoz való jog érvényesülését, függetlenül attól, hogy mely kamara tagjai. Mivel a kamarák hatósági jogosítványokkal is rendelkeznek, valamint egyes szakmák gyakorlása esetében a kamarai tagság kötelező, így szükségessé vált a kamarákat létrehozó törvények etikai-fegyelmi szabályainak felülvizsgálata, valamint az egységes elvek szerinti megfogalmazása.

A felülvizsgálat során a tervező- és szakértő mérnökök, valamint építészek szakmai kamaráiról szóló 1996. évi LVIII. törvényben (a továbbiakban: Mkt.) csak részben és hiányosan szereplő etikai-fegyelmi szabályozást felváltja a törvényben megjelenő, részletes, az eljárás szereplőire és eljárás rendjére is pontos rendelkezéseket tartalmazó szabályozás. A részletes szabályozás ugyan a törvény szerinti kérdésekben a kamarák által kötelezően átveendő, azonban ez távolról sem jelenti azt, hogy a törvényben szereplő szabályokat figyelembe véve a kamarák saját belső szabályzatukban részletesebb etikai-fegyelmi szabályokat ne állapítsanak meg.

A törvény előkészítése során megtörtént a kamara közigazgatási ügyek vitelére vonatkozó szabályainak felülvizsgálata is, ezért került pontosításra azon ügyintézők végzettségének, képzettségének köre, akik a kamara közigazgatási ügyeiben eljárhatnak. Ezen túlmenően - köztisztviselők jogállásáról szóló 1992. évi XXIII. törvény rendelkezésével összhangban - az összeférhetetlenségi szabályok is megállapítást nyertek.

A kamarák alapfeladatainak ellátásához a tagokról részletes nyilvántartás vezetése szükséges, így a kamarai nyilvántartásra vonatkozó szabályok is átdolgozásra kerültek.

A kamarának a külön jogszabályok szerinti névjegyzékek vezetésére vonatkozó, valamint az igazságügyi szakértők tevékenységével kapcsolatos feladatait határozza meg, biztosítva a vonatkozó törvénnyel való összhangot azáltal, hogy az igazságügyi szakértői névjegyzékbe történő felvételről rendelkező minisztert értesíti a területi kamara a tagja kamarai jogviszonyában bekövetkező változásoktól.

A törvény módosítás a területi kamarák szervei felsorolásának a kiegészítését tartalmazza, amelynek igényét a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) fogalmazta meg. A feladatkörének megváltozásával együtt pontosításra került a titkár jogállására és jogviszonyára vonatkozó követelmény és feltételrendszer.

Az etikai-fegyelmi eljárás részletes újraszabályozása kapcsán szükségessé vált a területi kamara etikai-fegyelmi bizottságára és az eljáró tanácsra vonatkozó alapvető szabályok megfogalmazása.

A kamarai tagok szakmagyakorlási jogosultságának feltételeként az épített környezet alakításáról és védelméről szóló 1997. évi LXXVIII. törvény (a továbbiakban: Étv.) és végrehajtási rendeletei a jogosultsági vizsga letételét, illetve öt éves ciklusonkénti továbbképzési kötelezettség teljesítését követeli meg. A jogosultsági vizsgák, valamint a továbbképzések szervezését - az Étv. végrehajtására kiadott külön jogszabály alapján - a kamarák látják el. Az ezekkel kapcsolatos feladatok nevesítése szükséges a törvényben, a 3. §-a (1) bekezdésének a) pontja szerinti alapfeladat maradéktalan végrehajtásához.

A törvény az országos kamarák szervei és ezzel összefüggésben tisztségviselői felsorolásának a kiegészítését tartalmazza, amelynek igényét a Ket. fogalmazta meg. A Ket. alapján a hatósági feladatot is ellátó köztestületek erre feljogosított szervét nevesíteni kell. A nevesített szerv - országos titkárság - jogállására és kamara ügyviteli szerveinek vezetését ellátó titkárra vonatkozó alapvető rendelkezések is megfogalmazást nyertek.

Az etikai-fegyelmi eljárás részletes újraszabályozása kapcsán szükségessé vált az országos kamara etikai-fegyelmi bizottságának választására és az eljáró tanácsra vonatkozó alapvető szabályoknak az eddigiektől eltérő megfogalmazása.

A tisztségviselők választásának szabályai is módosításra kerülnek, mert a titkár - noha a kamara tisztségviselője - feladatát jelenleg nem választott tisztségviselőként, hanem munkaviszonyban vagy munkavégzésre irányuló egyéb jogviszonyban látja el.

A kamara autonómiájának védelme érdekében az összeférhetetlenség újraszabályozása vált szükségessé oly módon, hogy az országos, illetve a területi kamarában egy személy csak egy tisztséget tölthessen be. A kamarai tagsággal rendelkező köztisztviselők összeférhetetlenségét is szabályozni kívánja a törvény.

A köztisztviselők függetlenségének és a kamarai önigazgatás elkülönítése érdekében került sor újabb összeférhetetlenségi szabály megállapítására azoknak a köztisztviselőknek az esetében, akik az építésügy irányításáért felelős központi közigazgatási szervnél érdemi feladatokat, illetve építésügyi hatóságnál építésügyi hatósági feladatokat látnak el.

A kamarai szolgáltatások egységesítése, illetve az azok mögötti valós tartalom megjelenítésének igénye alapján szükséges a külön szabályzat megalkotása a kamara által nyújtott szolgáltatásokról.

A kamarai tagság feltételeként felsőfokú végzettséget ír elő a törvény. Ez az eddigi szabályokat annyiban változtatja meg, hogy eltörlésre kerül az építész kamarai tagsághoz szükséges egyetemi végzettség és a két év gyakorlat megszerzése. Ez természetesen nem jelenti a külön jogszabály szerinti szakmagyakorlási jogosultság, illetve ahhoz kapcsolódó gyakorlat megszerzésének hiányát, csupán annak megszerzéséhez biztosítja az egyik feltétel teljesülését, a kamarai tagságot, összhangban az EU követelményeivel.

A mérnöki, illetve építész kamarák feladata az általános szakmai szabályok és a saját döntéseikkel kialakított etikai normákkal megállapított minőségi szint biztosítása, amelynek egyik eszköze a tagok tevékenységével összefüggő szakmai, illetve etikai szabályok szándékos, vagy gondatlan megszegésének szankcionálása.

A fegyelmi felelősség megállapítására lehetőséget nyújt a törvény a kamarák által vezetett névjegyzékben szereplő személlyel szemben is, ha az a szakmai szabályokat megszegi. Ez a rendelkezés különösen az EGT tagállamok nem letelepedési szándékú állampolgárainak hazai szakmagyakorlása tekintetében bír jelentőséggel, hiszen velük szemben nem követelhetőek meg a hazai szakmagyakorlókkal szemben támasztott, a tevékenységre vonatkozó szabályok ismeretét biztosító feltételek megléte (jogosultsági vizsga, továbbképzés), így azok betartatása az építészeti minőség megőrzésére hivatott kamarákon keresztül válik lehetővé.

A szankcionálás érdekében meghatározásra kerül a fegyelmi vétségek, valamint a kiszabható büntetések köre, továbbá az eljárás alá vont személy eljárás során biztosítandó jogai. A tanácsban eljáró etikai-fegyelmi bizottságra, valamint az eljárás egyéb szereplőire vonatkozó összeférhetetlenségi szabályok biztosítják a pártatlanság lehetőségét.

A fegyelmi eljárás kezdeményezésére jogosultak bejelentése, megkeresése alapján kerülhet sor a fegyelmi eljárás megindítására, amelyet a területi kamara etikai-fegyelmi bizottságának elnöke rendel el, egyidejűleg értesítve az eljárás alá vont személyt, a panaszost, valamint a vizsgálóbiztos kijelölése mellett. A törvény az eljárás megindítására, illetve annak befejezésére határidőt állapít meg. Az eljárás valamennyi szakaszában érvényesül a fellebbezés jogának biztosítása is.

A kamarák külön jogszabály alapján névjegyzéket vezetnek a szakmagyakorlási jogosultsággal rendelkezőkről. E nyilvántartás adatainak pontosítására, kiegészítésére kerül sor azzal, hogy a nyilvántartásba a jogosultsági vizsga adatait, az igazságügyi szakértői esetén annak tényét, valamint az Európai Unió felé történő adatszolgáltatás szempontjából kiemelkedően fontos állampolgárságot is rögzíteni kell.

3. Országos Kamara feladatai, Mérnök Műhely feladatainak megbízásainak ismertetése

Csejtei György elnökségi tag

Csejtei György elnökségi tag:
A belváros élhetővé tételével kapcsolatban az Építész Műhely egy Új Paradigmák megnevezésű anyagot készített elő. Ehhez a munkához a főépítész felkérte a Mérnök Műhelyt, hogy a maga részéről a közlekedésre tegyen egy csatlakozó javaslatot. Párhuzamos munka folyik az építészekkel. Elsősorban egyfajta gépjármű közlekedés mentesítés a feladat. Az egész csak egy koncepció. Az anyag egyeztetésén kiderült, hogy ez az anyag alapját képezheti egy, a város által benyújtott pályázatnak. Ezzel az anyaggal egy hozzávetőlegesen ötmilliárd forintnyi pályázati pénzt tudnának elhozni Kiemelt a Széchenyi tér és a Duna-part rekonstrukciója. Kérdés, hogy miképpen tudunk ebben a projektben bennmaradni. Erre vannak elképzelések. A közbeszerzési eljárási kötelezettség miatt erre a várostól várunk bíztatást. 
Az Elnökség egyhangú döntéssel elfogadta a következő Határozatot: Törekedjünk arra, hogy a létrejövő projekt irodában a Mérnöki Kamara szerephez jusson. 

Kovács István:

Mérnök Kamaraként nem kell megnyilatkozni az Önkormányzat és egyes befektetők közötti vitában (pld Dunapart rezidencia). Azt az álláspontot kell képviselnünk, hogy minél előbb átfogó koncepció kell a városnál, aminek megfelelően tudunk dolgozni. A Polgármesteri Hivatallal együttműködési megállapodást írtunk alá korábban, ennek megfelelően kell részt vennünk a városfejlesztési feladatok megoldásában.  
Az Elnökség egyhangú döntéssel elfogadta a következő Határozatot: A Megyei Mérnök Kamara a rendelkezésre álló megállapodások szerint járjon el a Városi Főépítész munkájának elősegítésében és a városfejlesztési feladatok megoldásában.  

4. Tájékoztatás a 2007. októberi, Sopronban rendezendő MK elnökségi ülés előkészületeiről.

Kovács István Elnök, Koch Péter elnökségi tag

Kovács István:

Kérem, hogy jelezzétek ki szeretne eljönni. Kedd délután lenne lehetőség a Megyei Kamara bemutatkozására az országos elnökség előtt. Szerdán Fertő tavi kirándulást tervezünk. Rossz idő esetén a Soproni Sörgyár megtekintése a program. 
Koch Péter:
Szállodai ajánlatokat kértem, egyik a Sopron Hotel, másik a Hotel Fagus. Döntés az országos kamaráé. Borkóstolót szervezni sok helyen lehet, például a Sopron Hotel mellett van egy erre alkalmas ház. Mindegyik hotelban van konferenciaterem. Ajánlani lehet a Sopron Hotelt, minden szempontból kedvezőbb, mint a Hotel Fagus. Nagycenken is voltam, elvileg telefonon mindent megbeszéltünk. Az étterem tud fogadni bennünket. 
5. Tagfelvételek, engedélyek, fellebbezések.

Dr. Bakos Ágnes, titkár


Tagfelvételi kérelmek, határozatok:





23/2007. (07.16.) GYMSMMK Elnökségi határozat


Az elnökség 3 fő felvételéről döntött,

Fátrai Péter hídépítési üzemmérnök



Béres Gábor építőmérnök, valamint



Szabó Károly bányamérnök, ki a Komáromi Kamaránál volt tag.





24/2007. (07.16.) GYMSMMK Elnökségi határozat
Tervezői jogosultságot kért 3 fő



Béres Gábor



Gondár Eszter



Kovács Mihály





25/2007. (07.16.) GYMSMMK Elnökségi határozat

Tervezői jogosultság hosszabbítást kért



Báthory Tibor Gábor





26/2007. (07.16.) GYMSMMK Elnökségi határozat

Szakértői jogosultság hosszabbítást kért:



Tömöndi Máté
Az Elnökség egyhangú határozatot hozott a kérelmek teljesítéséről. 

- kmf. -

  / Dr. Bakos Ágnes/





   / Kovács István /



titkár







elnök

